SAT กำไรไตรมาส 3/58 โตเกินเท่าตัวราคาเทียบกลุ่มถูก เป้าปีหน้า 20.40 บ.
โบรกฯคาด SAT รายงานกำไร Q3/58 โตเกินเท่าตัวจากยอดส่งออกรถที่เติบโตแรง ราคาหุ้นยังถูกเมื่อเทียบกลุ่ม ยังคงแนะนำซื้อ ราคาเป้าหมายปีหน้า 20.40 บาท
22 ต.ค. 2558

บล.ฟินันเซีย ไซรัส ระบุในบทวิเคราะห์ (22 ต.ค.) คาดกำไรสุทธิไตรมาส 3 ปี 2015 ของบริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT โตแรงกว่า 1.5 เท่า ทั้งจากไตรมาสก่อน และไตรมาสเดียวกันในปีก่อน จากยอดส่งออกรถที่เติบโตแรงหลังผ่านช่วงเปลี่ยนรุ่นกระบะโตโยต้าจากวีโก้เป็นรีโว่แล้ว แม้กำไรทั้งปีน่าจะลดลง 7% จากปีก่อน แต่คาดกำไรปี 2016 โต 20% จากปีก่อน สวนทางอุตสาหกรรมที่ยังฟื้นไม่เต็มที่
ราคาหุ้นปัจจุบันมี PE 2015-16 ที่ 12 และ 10 เท่า ถูกมากเมื่อเทียบกับค่าเฉลี่ยกลุ่มที่ 15 เท่า ขณะที่การผลิตชิ้นส่วนรถแทรคเตอร์และรถบรรทุกที่มีต่อเนื่องต่อไปข้างหน้าเป็นตัวจำกัด downside ของธุรกิจของ SAT ยังคงแนะนำซื้อ ราคาเป้าหมายปีหน้า 20.40 บาท